Phillru van Achterbergh vervang Wynand van Vollenstee as Grotman - Innibos
Wynand van Vollenstee, wie voorheen die Grotman in die trefferproduksie Groet die Grotman 2 gespeel het, moes as gevolg van mediese redes die rol van die Grotman oorgee aan die talentvolle akteur, Phillru van Achterbergh. Regisseur Frans Swart sê dat Phillru van die begin van Groet die Grotman 2 se speelvak die rol instudeer het as plaasvervanger, sou dit nodig word. "Dit was dus redelik maklik om hom in te repeteer vir die rol van die Grotman. Hy het natuurlik 'n baie lekker en natuurlike komiese aanslag en het onder andere vir Lefra die hoofrol vertolk van John Smith in ons nuutste klug, My Vrou se Man se Vrou." Swart wens vir Van Vollenstee 'n spoedige herstel toe. "Wynand het al in verskeie kere in Lefra se produksies en klugte gespeel en ons hier by Lefra is baie lief vir hom. Sy gesondheid is vir ons prioriteit op hierdie stadium en ons glo dat hy volkome sal herstel." Frans Swart het die teks geskryf en hanteer ook die regie.
In Groet die Grotman 2 word die verskille tussen mans en vrouens op komiese wyse uitgebeeld. Vrouens is steeds die gaarders (veral van nuttelose inligting!) en mans steeds die jagters (van 'n bok tot 'n televisieprogram). "Mans en vrouens lag vir mekaar in Groet die Grotman 2 en dis juis wat hierdie produksie so gewild en sterk maak" sê skrywer en regisseur Frans Swart. "Mens kan amper sê ons doen huweliksberading op 'n komiese wyse.
Die oorspronklike Groet die Grotman met Hannes Muller in die naamrol, hou steeds die rekord vir die Afrikaanse teaterproduksie wat die meeste vertonings oor die langste tydperk gehad het. Meer as 1 000 vertonings oor 10 jaar! En nou, in 2021, is daar 'n nuwe Grotman: Phillru van Achterbergh."
Phillru van Achterbergh het Drama en Film aan die Tshwane Universiteit van Tegnologie (TUT) studeer, en word in 2012 die eerste student wat al drie top TUT-toekennings verower onder andere as die Beste Drama Student. Na universiteit maak Phillru sy buiging op die professionele verhoog met rolle in die kinderproduksie Liewe Heksie en sy eerste Lefra-klug, My Vrou se Man se Lyk se Tas, waar hy die rol van Boris vertolk. Hy word ook gesien in BINNELANDERS in die rol van die dwelmsmous, Clint Erasmus. In 2016 word hy genomineer vir 'n Naledi-toekenning vir sy rol as André Myburg in die produksie Porselein en wys hy verder sy staal as ernstige akteur in die rol van Benjamin Koemoetie in die verhoogproduksie van Fiela se Kind.
Groet die Grotman 2 is te sien in die Sudwala-grotte op 2 en 3 Desember 2021 om 18:00.Kaartjies is by Computicket te koop en kos R162. Moenie hierdie eens in 'n leeftyd geleentheid misloop nie.